WHAUP โชว์รายได้ Q1 แตะ 662 ลบ. วางเป้าขยายกำลังผลิตน้ำปีนี้ทะลุ 30,200 ลูกบาศเมตร
WHAUP โชว์รายได้ Q1 แตะ 662 ลบ. วางเป้าขยายกำลังผลิตน้ำปีนี้ทะลุ 30,200 ลูกบาศเมตร
WHAUP โชว์รายได้ Q1 แตะ 662 ลบ. วางเป้าขยายกำลังผลิตน้ำปีนี้ทะลุ 30,200 ลูกบาศเมตร
15 พ.ค. 2563

บริษัท ดับบลิวเอชเอ ยูทิลิตี้ส์ แอนด์ พาวเวอร์ จำกัด (มหาชน) หรือ WHAUP ประกาศผลการดำเนินงานสำหรับไตรมาส 1 ปี 2563 โดยมีรายได้และส่วนแบ่งกำไรจากการดำเนินงานปกติ 662 ล้านบาท และมีผลกำไรจากการดำเนินงานปกติ 219 ล้านบาท
สำหรับกำไรจากการดำเนินงานปกติ (Normalized Net Income) ซึ่งเป็นดัชนีหลักในการสะท้อนผลการดำเนินการหลักของบริษัทมีการปรับตัวลดลง 19% โดยผลการดำเนินการในธุรกิจไฟฟ้ายังอยู่ในระดับที่แข็งแกร่ง ในขณะที่ธุรกิจสาธารณูปโภคได้รับผลกระทบจากทั้งเรื่องสถานการณ์ภัยแล้งในประเทศไทย และผลกระทบจากสถานการณ์ COVID-19
ในขณะที่กำไรสุทธิได้รับผลกระทบจากผลขาดทุนสุทธิจากอัตราแลกเปลี่ยนในการแปลงเงินกู้สกุลดอลลาร์สหรัฐจำนวนประมาณ 178 ล้านบาท เมื่อเทียบกับผลกำไรจำนวน 95 ล้านบาทในไตรมาสเดียวกันของปีก่อน โดยผลขาดทุนจากอัตราแลกเปลี่ยนดังกล่าวไม่มีผลกระทบต่อกระแสเงินสดของกลุ่มบริษัท
นายนิพนธ์ บุญเดชานันท์ ประธานเจ้าหน้าที่บริหาร ของ WHAUP ได้กล่าวว่า “ธุรกิจไฟฟ้าของกลุ่มบริษัทยังคงมีผลการดำเนินการหลักที่ดี บริษัทบันทึกส่วนแบ่งกำไรปกติ (Normalized Share of Profit) จากกลุ่มธุรกิจไฟฟ้า จำนวน 251 ล้านบาท สำหรับไตรมาส 1 ปี 2563 เพิ่มขึ้น 36% ในช่วงเวลาเดียวกันของปีก่อน การดำเนินการของโครงการโรงไฟฟ้า IPP ยังคงมีความมั่นคงตามปกติ
ในขณะที่บริษัทได้รับส่วนแบ่งกำไรเพิ่มเข้ามาจากการที่โรงไฟฟ้าขยะอุตสาหกรรม ชลบุรี คลีน เอ็นเนอร์ยี่ (CCE) เริ่มดำเนินการเชิงพาณิชย์แล้ว ในส่วนของโครงการ SPP ปัจจุบันบริษัทมีการลงทุนในโครงการ SPP จำนวน 8 แห่ง ที่มีการดำเนินการเชิงพาณิชย์แล้วทั้งหมด ในไตรมาสที่ผ่านมา ปริมาณการขายไฟฟ้าให้ลูกค้าอุตสาหกรรมของโครงการ SPP โดยรวมเพิ่มขึ้นประมาณ 5%
อย่างไรก็ตามโรงไฟฟ้า SPP จำนวน 2 แห่ง (จากทั้งหมด 8 แห่ง) มีการซ่อมบำรุงตามแผนงาน โดยใช้ระยะเวลาประมาณแห่งละ 15 วัน ประกอบกับการไฟฟ้าฝ่ายผลิต (กฟผ.) มีการรับไฟฟ้าน้อยลงในช่วงไตรมาสที่ผ่านมาเนื่องมาจากมีการซ่อมบำรุงสายส่งในพื้นที่ ด้วยปัจจัยทั้งสองดังกล่าวทำให้ปริมาณการขายไฟฟ้ารวมลดลงประมาณ 5% ทั้งนี้บริษัทคาดว่าปริมาณการขายไฟฟ้าให้ กฟผ ซึ่งคิดเป็นประมาณ 75%-80% ของปริมาณขายรวม มีแนวโน้มที่จะดีขึ้นในไตรมาสถัดไป
ประธานเจ้าหน้าที่บริหาร ของ WHAUP กล่าวเพิ่มเติมว่า “ในด้านธุรกิจสาธารณูปโภคในประเทศไทยนั้น สภาวะภัยแล้งส่งผลกระทบต่อผลการดำเนินงานในระดับหนึ่ง ซึ่งทางภาครัฐได้มีมาตรการต่าง ๆ ออกมาเพื่อบรรเทาภาวะภัยแล้ง โดยในด้านความต้องการใช้น้ำ (demand side) ภาครัฐได้ขอความร่วมมือทุกภาคส่วน รวมถึงภาคอุตสาหกรรม ร่วมมือกันลดการใช้น้ำลง 10% ซึ่งปริมาณการขายน้ำที่ลดลงทำให้กำไรเบื้องต้นลดลงประมาณ 25 ล้านบาทในไตรมาสนี้ เมื่อเทียบกับช่วงเวลาเดียวกันปีก่อน 
ในด้านการจัดหาแหล่งน้ำ (supply side) บริษัทได้ตัดสินใจเร่งการลงทุนในโครงการ Reclaimed Water เพิ่มเติม โดยจะเพิ่มกำลังการผลิตจาก 10,000 ลูกบาศเมตรต่อวัน ขึ้นมาเป็น 30,200 ลูกบาศเมตรต่อวัน ซึ่งกำลังการผลิตส่วนเพิ่มนี้จะแล้วเสร็จในช่วงเดือน มิถุนายน โดยนอกจากจะทำให้เสริมความมั่นคงในการจัดหาแหล่งน้ำของบริษัทแล้ว ก็ยังจะช่วยเพิ่มความสามารถในการทำกำไรอีกด้วย
ทั้งนี้หลังจากการขยายกำลังการผลิตเสร็จสิ้นจะทำให้บริษัทมีกำลังการผลิต Reclaimed Water ในสัดส่วนประมาณ 15% ของความต้องการใช้น้ำในปัจจุบัน นอกเหนือจากนั้นบริษัทมีมุมมองว่ายอดขายน้ำโดยรวมมีแนวโน้มที่จะปรับตัวดีขึ้นในช่วงครึ่งปีหลังภายหลังจากที่สถานการณ์ภัยแล้งปรับตัวดีขึ้น
ในส่วนของโครงการ Duong River Water Treatment project ในประเทศเวียดนาม กำลังการผลิตในเฟส 1B จำนวน 150,000 ลูกบาศเมตรต่อวัน ที่พร้อมเริ่มดำเนินการมาในช่วงสิ้นปีที่ผ่านมา ได้รับผลกระทบจากสถานการณ์ COVID-19 โดยยอดขายที่คาดว่าจะเพิ่มขึ้นเกิดความล่าช้าจากแผนงานอันเนื่องมาจากการล่าช้าในการขยายโครงข่ายท่อจำหน่ายน้ำ โดยส่งผลให้ยังเกิดผลขาดทุนในการดำเนินงานในไตรมาสที่ผ่านมา อย่างไรก็ตามบริษัทคาดว่ายอดขายควรจะกลับมาสู่ในระดับที่วางแผนไว้ภายหลังจากสถานการณ์ COVID-19 เริ่มคลี่คลาย”
นาย ณัฐพรรษ ตันบุญเอก ประธานเจ้าหน้าที่ฝ่ายการเงิน ของ WHAUP ได้กล่าวเสริมว่า “ด้วยการอ่อนตัวลงของค่าเงินบาทอย่างรวดเร็วประมาณ 2 บาทต่อดอลลาร์สหรัฐ จากช่วงสิ้นปี 2562 ถึงข่วงสิ้นไตรมาส 1 ปี 2563 ส่งผลให้ผลการบันทึกเงินกู้สกุลเงินดอลลาร์สหรัฐในธุรกิจไฟฟ้าของเราแสดงผลขาดทุนจากอัตราแลกเปลี่ยนในงบกำไร-ขาดทุนอย่างมีนัยสำคัญ
อย่างไรก็ตามผลการขาดทุนทางบัญชีดังกล่าวไม่ส่งผลกระทบต่อกระแสเงินสดที่บริษัทคาดว่าจะได้รับเนื่องจากรายได้ก็จะมีการปรับตัวเพิ่มขึ้นและชดเชยกัน นอกจากนั้นบริษัทพิจารณาว่าผลกำไรจากอัตราแลกเปลี่ยนดังกล่าวไม่เป็นส่วนหนึ่งของกำไรปกติ (Normalized Net Profit) ซึ่งเป็นดัชนีสะท้อนผลกำไรจากการดำเนินการหลักของกลุ่มบริษัท”